पराशरस्मृतिः/तृतीयोध्यायः
<table>		
		
<td><p>		
	अतः शुद्धिं प्रवक्ष्यामि जनने मरणे तथा   ।दिनत्रयेण शुध्यन्ति ब्राह्मणाः प्रेतसूतके    ।। ३.१  ।।	</p>
<td><p>		
	क्षत्रियो द्वादशाहेन वैश्यः पञ्चदशाहकैः   ।शूद्रः शुध्यति मासेन पराशरवचो यथा   ।। ३.२  ।।	</p>
<td><p>		
	उपासने तु विप्राणां अङ्गशुद्धिश्च जायते   ।ब्राह्मणानां प्रसूतौ तु देहस्पर्शो विधीयते    ।। ३.३  ।।	</p>
<td><p>		
	जातौ विप्रो दशाहेन द्वादशाहेन भूमिपः   ।वैश्यः पञ्चदशाहेन शूद्रो मासेन शुध्यति    ।। ३.४  ।।	</p>
<td><p>		
	एकाहाच्छुध्यते विप्रो योऽग्निवेदसमन्वितः   ।त्र्यहात्केवलवेदस्तु द्विहीनो दशभिर्दिनैः    ।। ३.५  ।।	</p>
<td><p>		
	जन्मकर्मपरिभ्रष्टः संध्योपासनवर्जितः   ।नामधारकविप्रस्तु दशाहं सूतकी भवेत्   ।। ३.६  ।।	</p>
<td><p>		
	एकपिण्डास्तु दायादाः पृथग्दारनिकेतनाः   ।जन्मन्यपि विपत्तौ च तेषां तत्सूतकं भवेत्   ।। ३.७  ।।	</p>
<td><p>		
	तावत्तत्सूतकं गोत्रे चतुर्थपुरुषेण तु   ।दायाद्विच्छेदं आप्नोति पञ्चमो वात्मवंशजः    ।। ३.८  ।।	</p>
<td><p>		
	चतुर्थे दशरात्रं स्यात्षण्णिशाः पुंसि पञ्चमे   ।षष्ठे चतुरहाच्छुद्धिः सप्तमे तु दिनत्रयात्   ।। ३.९  ।।	</p>
<td><p>		
	भृग्वग्निमरणे चैव देशान्तरमृते तथा   ।बाले प्रेते च संन्यस्ते सद्यः शौचं विधीयते    ।। ३.१०  ।।	</p>
<td><p>		
	देशान्तरमृतः कश्चित्सगोत्रः श्रूयते यदि   ।न त्रिरात्रं अहोरात्रं सद्यः स्नात्वा शुचिर्भवेत्   ।। ३.११  ।।	</p>
<td><p>		
	देशान्तरगतो विप्रः प्रयासात्कालकारितात् ।देहनाशं अनुप्राप्तस्तिथिर्न ज्ञायते यदि    ।। ३.१२  ।।	</p>
<td><p>		
	कृष्णाष्टमी त्वमावास्या कृष्णा चैकादशी च या   ।उदकं पिण्डदानं च तत्र श्राद्धं च कारयेत् ।। ३.१३  ।।	</p>
<td><p>		
	अजातदन्ता ये बाला ये च गर्भाद्विनिःसृताः   ।न तेषां अग्निसंस्कारो नाशौचं नोदकक्रिया    ।। ३.१४  ।।	</p>
<td><p>		
	यदि गर्भो विपद्येत स्रवते वापि योषितः   ।यावन्मासं स्थितो गर्भो दिनं तावत्तु सूतकम्   ।। ३.१५  ।।	</p>
<td><p>		
	आ चतुर्थाद्भवेत्स्रावः पातः पञ्चमषष्ठयोः   ।अत ऊर्ध्वं प्रसूतिः स्याद्दशाहं सूतकं भवेत्   ।। ३.१६  ।।	</p>
<td><p>		
	दन्तजातेऽनुजाते च कृतचूडे च संस्थिते   ।अग्निसंस्करणे तेषां त्रिरात्रं अशुचिर्भवेत्   ।। ३.१६ ।१  ।।	</p>
<td><p>		
	आ दन्तजन्मनः सद्य आ चूडान्नैषिकी स्मृता   ।त्रिरात्रं आ व्रतादेशाद्दशरात्रं अतः परं    ।। ३.१७  ।।	</p>
<td><p>		
	ब्रह्मचारी गृहे येषां हूयते च हुताशनः   ।संपर्कं न च कुर्वन्ति न तेषां सूतकं भवेत्   ।। ३.१८  ।।	</p>
<td><p>		
	संपर्काद्दुष्यते विप्रो जनने मरणे तथा   ।संपर्काच्च निवृत्तस्य न प्रेतं नैव सूतकं    ।। ३.१९  ।।	</p>
<td><p>		
	शिल्पिनः कारुका वैद्या दासीदासाश्च नापिताः   ।राजानः श्रोत्रियाश्चैव सद्यः शौचाः प्रकीर्तिताः   ।। ३.२०  ।।	</p>
<td><p>		
	सव्रतः सत्रपूतश्च आहिताग्निश्च यो द्विजः   ।राज्ञश्च सूतकं नास्ति यस्य चेच्छति पार्थिवः    ।। ३.२१  ।।	</p>
<td><p>		
	उद्यतो निधने दाने आर्तो विप्रो निमन्त्रितः   ।तदैव ऋषिभिर्दृष्टं यथा कालेन शुध्यति   ।। ३.२२  ।।	</p>
<td><p>		
	प्रसवे गृहमेधी तु न कुर्यात्संकरं यदि   ।दशाहाच्छुध्यते माता त्ववगाह्य पिता शुचिः  ।। ३.२३  ।।	</p>
<td><p>		
	सर्वेषां शावं आशौचं माता पित्रोस्तु सूतकम्  ।सूतकं मातुरेव स्यादुपस्पृश्य पिता शुचिः   ।। ३.२४  ।।	</p>
<td><p>		
	यदि पत्न्यां प्रसूतायां संपर्कं कुरुते द्विजः   ।सूतकं तु भवेत्तस्य यदि विप्रः षडङ्गवित्   ।। ३.२५  ।।	</p>
<td><p>		
	संपर्काज्जायते दोषो नान्यो दोषोऽस्ति वै द्विजे   ।तस्मात्सर्वप्रयत्नेन संपर्कं वर्जयेद्बुधः    ।। ३.२६  ।।	</p>
<td><p>		
	विवाहोत्सवयज्ञेषु त्वन्तरा मृतसूतके   ।पूर्वसंकल्पितं द्रव्यं दीयमानं न दुष्यति    ।। ३.२७  ।।	</p>
<td><p>		
	अन्तरा दशाहस्य पुनर्मरणजन्मनी   ।तावत्स्यादशुचिर्विप्रो यावत्तत्स्यादनिर्दशं    ।। ३.२८  ।।	</p>
<td><p>		
	ब्राह्मणार्थे विपन्नानां बन्दिगोग्रहणे तथा   ।आहवेषु विपन्नानां एकरात्रं अशौचकं    ।। ३.२९  ।।	</p>
<td><p>		
	द्वाविमौ पुरुषौ लोके सूर्यमण्डलभेदिनौ   ।परिव्राड्योगयुक्तश्च रणे चाभिमुखो हतः   ।। ३.३०  ।।	</p>
<td><p>		
	यत्र यत्र हतः शूरः शत्रुभिः परिवेष्टितः   ।अक्षयांल्लभते लोकान्यदि क्लीबं न भाषते    ।। ३.३१  ।।	</p>
<td><p>		
	संन्यस्तं ब्राह्मणं दृष्ट्वा स्थानाच्चलति भास्करः   ।एष मे मण्डलं भित्त्वा परं स्थानं प्रयास्यति    ।। ३.३२  ।।	</p>
<td><p>		
	यस्तु भग्नेषु सैन्येषु विद्रवत्सु समन्ततः   ।परित्राता यदा गच्छेत्स च क्रतुफलं लभेत्   ।। ३.३३  ।।	</p>
<td><p>		
	यस्य च्छेदक्षतं गात्रं शरमुद्गरयष्टिभिः   ।देवकन्यास्तु तं वीरं हरन्ति रमयन्ति च   ।। ३.३४  ।।	</p>
<td><p>		
	देवाङ्गनासहस्राणि शूरं आयोधने हतम्  ।त्वरमाणाः प्रधावन्ति मम भर्ता ममेति च    ।। ३.३५  ।।	</p>
<td><p>		
	यं यज्ञसंघैस्तपसा च विप्राः स्वर्गैषिणो वात्र यथा यान्ति   ।क्षणेन यान्त्येव हि तत्र वीराः प्राणान्सुयुद्धेन परित्यजन्तः   ।। ३.३६  ।।	</p>
<td><p>		
	जितेन लभ्यते लक्ष्मीर्मृतेनापि सुराङ्गनाः   ।क्षणध्वंसिनि कायेऽस्मिन्का चिन्ता मरणे रणे    ।। ३.३७  ।।	</p>
<td><p>		
	ललाटदेशे रुधिरं स्रवच्च यस्याहवे तु प्रविशेच्च वक्त्रम्  ।तत्सोमपानेन किलास्य तुल्यं संग्रामयज्ञे विधिवच्च दृष्टम्  ।। ३.३८  ।।	</p>
<td><p>		
	अनाथं ब्राह्मणं प्रेतं ये वहन्ति द्विजातयः   ।पदे पदे यज्ञफलं आनुपूर्व्यांल्लभन्ति ते    ।। ३.३९  ।।	</p>
<td><p>		
	न तेषां अशुभं किंचित्पापं वा शुभकर्मणाम्  ।जलावगाहनात्तेषां सद्यःशौचं विधीयते   ।। ३.४०  ।।	</p>
<td><p>		
	असगोत्रं अबन्धुं च प्रेतीभूतं द्विजोत्तमम्  ।वहित्वा च दहित्वा च प्राणायामेन शुध्यति    ।। ३.४१  ।।	</p>
<td><p>		
	अनुगम्येच्छया प्रेतं ज्ञातिं अज्ञातिं एव वा   ।स्नात्वा सचैलं स्पृष्ट्वाग्निं घृतं प्राश्य विशुध्यति    ।। ३.४२  ।।	</p>
<td><p>		
	क्षत्रियं मृतं अज्ञानाद्ब्राह्मणो योऽनुगच्छति   ।एकाहं अशुचिर्भूत्वा पञ्चगव्येन शुध्यति   ।। ३.४३  ।।	</p>
<td><p>		
	शवं च वैश्यं अज्ञानाद्ब्राह्मणो योऽनुगच्छति   ।कृत्वाशौचं द्विरात्रं च प्राणायामान्षडाचरेत्   ।। ३.४४  ।।	</p>
<td><p>		
	प्रेतीभूतं तु यः शूद्रं ब्राह्मणो ज्ञानदुर्बलः   ।अनुगच्छेन्नीयमानं त्रिरात्रं अशुचिर्भवेत् ।। ३.४५  ।।	</p>
<td><p>		
	त्रिरात्रे तु ततः पूर्णे नदीं गत्वा समुद्रगाम्  ।प्राणायामशतं कृत्वा घृतं प्राश्य विशुध्यति   ।। ३.४६  ।।	</p>
<td><p>		
	विनिर्वर्त्य यदा शूद्रा उदकान्तं उपस्थिताः   ।द्विजैस्तदानुगन्तव्या एष धर्मः सनातनः    ।। ३.४७  ।।	</p>
</table>